Bergersen var medlem av Borge herredsstyre fra 1904 til 1928 og igjen fra 1932. Han var kommunens viseordfører fra 1908 til 1910 og ordfører fra 1923 til 1928 og fra 1932 til 1934. Han hadde flere nasjonale verv i trygdesystemet og var ellers mye brukt i offentlige kommisjoner og komiteer. I 1908–12 var han styremedlem i Norsk Arbeidsmandsforbund og fra 1912 i representantskapet i Arbeidernes faglige Landsorganisasjon (nå LO). Han var styremedlem i flere arbeidereide bedrifter.